Peter Christensen (V), 2003-11-27:
Vi var igennem det samme ved de generelle sænkninger af spiritusafgiften, hvor der blev lagt op til, at vi skulle tage ansvaret for, at der nu ville blive handlet mere på det danske marked.
Ja, det var sådan set ideen med afgiftssænkningen, netop at hive handelen hjem fra udlandet til det danske marked.
Det er også det, vi taler om nu, vi skal minimere den handel, der foregår i udlandet, og trække den hjem.
Det betyder, ja, at der vil blive drukket mere på det danske marked, men det er altså et spørgsmål om, hvor man køber det.
så er der jo estimeret nogle tal i bemærkningerne til lovforslaget over, hvad man mener, det vil koste.
Under udvalgsarbejdet vil jeg gerne være med til, at vi dykker ned i de tal og prøver at få syn for sagn, om de tal nu holder.
Det går jeg stærkt ud fra at de gør, men det skal vi selvfølgelig have afklaret.
Så er jeg bare nødt til at sige til hr. Jens Peter Vernersen: Jeg håber altså ikke, at hr. Jens Peter Vernersen mener, at han har fundet et stort hul i lovforslaget her, for der er naturligvis forskel på, hvad avanceforskellen er, og hvad afgiftsforskellen er.
Og det er jo fuldstændig korrekt, at hvis du tager et stort supermarked, Bilka f.eks., og så den lille købmand, der ligger på hjørnet, så er der også en enorm forskel på, hvad avancen er på det samme produkt, de sælger.
Det er der også, om du køber en øl i dag på det danske marked eller kører ned til en butik syd for grænsen, som ikke laver andet end at sælge øl, og som sælger koloenormt store mængder.
Så selvfølgelig er afgiftsforskellen mindre end avanceforskellen
, men som jeg forstår hr. Jens Peter Vernersens argumentation, så mener hr. Jens Peter Vernersen, at afgiftsforskellen ikke har nogen betydning for, hvor langt væk man vil køre for at hente de øl, til Tyskland f.eks.
Selvfølgelig har det en betydning, og den eneste grund til, at grænsehandelsbutikkerne kan sælge så mange øl, er, at man alt for længe ikke har villet erkende, at når først du har fået startet denne skrue, så bliver det skruen uden ende, fordi avanceforskellen...
Jeg er nødt til at svare til hr. Erik Mortensen, at hr. Erik Mortensen åbenbart ikke har hørt min ordførertale, for der gør jeg faktisk noget ud af at slå fast, at det her er et lille skridt i den rigtige retning. Jeg brugte faktisk næsten en tredjedel af min tale på at slå fast, at der stadig er grænsehandel, og at det er vigtigt, at vi holder øje med, hvordan udviklingen er inden for grænsehandel.
Det er derfor, jeg især er glad for, at vi har indgået en aftale med Dansk Folkeparti om, at vi skal have en årlig rapport om den, så vi ikke stikker hovedet i busken, men åbent tør se, hvad virkeligheden er.
Jeg har bestemt ikke på noget tidspunkt sagt, at ændringerne vil være afgørende for grænsehandelen.
Det kunne aldrig falde mig ind, for jeg ved godt, hvad virkeligheden er.
Men det er et skridt i den rigtige retning, og jeg vil altså gentage, at hvis man tror, at det at hæve afgifter ændrer adfærden hos folk, er man også nødt til at tro på, at det at sænke afgifter ændrer adfærden hos folk.
Det er klart: små skridt, små ændringer, store skridt, store ændringer.
Så enkelt er det faktisk.
Med hensyn til om lovforslaget er finansieret, fremgår det altså tydeligt, at der er nogle bruttoudgifter og nogle bruttoindtægter, men netto går regnestykket op, så det er altså fuldt finansieret.
Jeg er ked af, at hr. Jacob Buksti blev sur, men jeg er nok nødt til at gentage mit svar alligevel - så håber jeg ikke, at hr. Jacob Buksti bliver endnu mere sur - men det ændrer jo ikke ved, at min bekymring bestod i, at hvis Socialdemokratiet ikke mener, det har nogen effekt på grænsehandelen at sænke afgifter, så ligger det vel lige for, at hvis man på et tidspunkt mangler penge til at gennemføre socialdemokratisk politik, og vi har jo allerede set en 6-7 forslag, der er totalt ufinansierede, så ligger det jo lige for, at man så lige skruer en gang på det område. Men jeg er da glad for, at når hr. Jacob Buksti bliver så eddikesur fra talerstolen, så kan jeg tage det som et udtryk for, at det vil man så ikke gøre.
Det vil jeg holde Socialdemokratiet fast på.
Kunne vi måske få en lignende garanti på en hel masse andre varegrupper, så ville jeg blive endnu mere glad i stedet for sur.
Så vil jeg benytte lejligheden til, selv om jeg kun fik ét spørgsmål, at svare på SF's spørgsmål om, hvorvidt Venstre synes, det er en god idé med minimumssatser inden for EU.
Og der vil jeg sige, at det har vi jo på en lang række områder.
Mit svar går også lidt på de her grænsehandelsfølsomme varer, og jo, lad os da se, om der kommer minimumsregler for, hvad afgiften skal være, men det kommer jo ikke til at påvirke Danmark en tøddel.
Vi har rekorden i forvejen, og det vil vi blive ved med at have.